b'\n_START_ARTICLE_\nLemurer\n_START_SECTION_\nUdseende og levevis\n_START_PARAGRAPH_\nLemurer varierer i st\xc3\xb8rrelse fra 30 gram for musemaki (Microcebus) til 9 kg hos indri. Indtil kort efter mennesket kom til \xc3\xb8en for omkring 2000 \xc3\xa5r siden fandtes lemurer s\xc3\xa5 store som hangorillaer. Lemurer er generelt de mest sociale af halvaberne og kommunikerer i h\xc3\xb8jere grad med lugte og lyde end med visuelle signaler. De fleste \xc3\xa6der et stort udvalg af frugter og blade, mens nogle er specialister.\n_START_SECTION_\nEtymologi\n_START_PARAGRAPH_\nNavnet lemur kommer af det latinske ord for "\xc3\xa5nder" eller "genf\xc3\xa6rd", lemures, fra romersk mytologi. Det blev f\xc3\xb8rst brugt om lorier af sl\xc3\xa6gten Loris fra Indien og Sri Lanka p\xc3\xa5 grund af disses natlige levevis og langsomme bev\xc3\xa6gelser, men bruges nu om primaterne p\xc3\xa5 Madagaskar.\n_START_SECTION_\nTruet af udryddelse\n_START_PARAGRAPH_\nMange lemurarter er truet af udryddelse p\xc3\xa5 grund af tab af levesteder og jagt. Selv om lokale traditioner generelt hj\xc3\xa6lper med til at beskytte lemurer og deres skove, s\xc3\xa5 underminerer ulovlig skovhugst, udbredt fattigdom og politisk ustabilitet bestr\xc3\xa6belserne p\xc3\xa5 at bevare dem. P\xc3\xa5 grund af disse trusler og det faldende antal lemurer betragter organisationen International Union for Conservation of Nature (IUCN) lemurer for verdens mest truede pattedyr og angav i 2013, at 90\xc2\xa0% af alle lemur-arter st\xc3\xa5r over for udryddelse i l\xc3\xb8bet af de n\xc3\xa6ste 20-25 \xc3\xa5r.'